VSRS Sklep X Ips 361/2016
Sodna praksa Vrhovnega sodišča, 2017-02-01

Peter Golob (preds.), dr. Erik Kerševan (poroč.), Marko Prijatelj

dovoljenost revizije - denacionalizacija - FIP - vrednostni kriterij - pomembno pravno vprašanje ni izpostavljeno

Pogoji za dovoljenost revizije po določbah drugega odstavka 83. člena ZUS-1 niso izpolnjeni.

1. Z izpodbijano sodbo je sodišče prve stopnje na podlagi prvega odstavka 63. člena Zakona o upravnem sporu (v nadaljevanju ZUS-1) zavrnilo tožbo tožeče stranke (v nadaljevanju revidentka) zoper odločbo Ministrstva za kulturo, št. 490-79/2007/30 z dne 22. 9. 2015. Z navedeno odločbo je tožena stranka zavrnila  zahtevo za denacionalizacijo premoženja, ki je bilo podržavljeno pokojnima A. A. st. in A. A. ml. Odločitev temelji na drugem odstavku 10. člena Zakona o denacionalizaciji (v nadaljevanju ZDen) v zvezi s Pogodbo med ZR Nemčijo in Republiko Avstrijo o poravnavi škod izgnancem, preseljencem in pregnancem, o ureditvi drugih finančnih vprašanj in vprašanj socialnega področja (v nadaljevanju FIP).

2. Zoper navedeno pravnomočno sodbo sodišča prve stopnje je revidentka vložila revizijo. Njeno dovoljenost uveljavlja na podlagi 1. in 2. točke drugega odstavka 83. člena ZUS-1. Navaja, da vrednost odvzetega premoženja v postopku denacionalizacije še ni bila ugotovljena, vsekakor pa presega vrednostni prag za revizijo, saj gre za velik poslovni objekt. Trdi tudi, da gre za odločitev o pomembnem pravnem vprašanju, o katerem Vrhovno sodišče še ni sprejelo stališča. V zvezi s tem navaja, da uporaba FIP pomeni odstop od dosedanje sodne prakse in da ji je poznana sodba Vrhovnega sodišča X Ips 85/2013 z dne 27. 11. 2014, ki pa po njeni oceni ne obravnava vseh vidikov uporabe FIP in drugega odstavka 10. člena ZDen.

4. Po drugem odstavku 83. člena ZUS-1 je revizija dovoljena, če je izpolnjen eden izmed tam navedenih pogojev za njeno dovoljenost. Po ustaljeni upravnosodni praksi Vrhovnega sodišča je tako trditveno kot dokazno breme o izpolnjevanju pogojev za dovoljenost revizije na strani revidenta, saj revizije po uradni dolžnosti ni mogoče dovoliti. Vrhovno sodišče glede na značilnost tega pravnega sredstva ter svoj položaj in temeljno funkcijo v sodnem sistemu svojih odločitev o tem, da revizija ni dovoljena, podrobneje ne razlaga (razlogi za to so pojasnjeni v sodbi X Ips 420/2014 z dne 2. 12. 2015).

5. Revizija ne izpolnjuje vrednostnega pogoja iz 1. točke drugega 83. člena ZUS-1, ki ga uveljavlja revidentka. Po tej določbi je revizija dovoljena le, če gre za spor, v katerem je pravica ali obveznost stranke izražena v denarni vrednosti, vrednost izpodbijanega dela pa presega 20.000,00 EUR. Po ustaljeni upravnosodni praksi Vrhovnega sodišča (npr. sklepi Vrhovnega sodišča X Ips 728/2008, X Ips 747/2008, X Ips 734/2008, X Ips 789/2008, X Ips 469/2010, X Ips 260/2011) pravica do vračila premoženja v naravi v denacionalizacijskem postopku ni pravica, izražena v denarni vrednosti. Enako stališče je v sklepu U-I-117/09, Up-501/09 z dne 28. 1. 2010 sprejelo tudi Ustavno sodišče. O dovoljenosti revizije Vrhovno sodišče odloča samo na podlagi revizijskih navedb in reviziji priloženih dokazov ob upoštevanju vsebine izpodbijane sodbe in izpodbijanih aktov, ki so del reviziji priloženega sodnega spisa (prim. sklep Vrhovnega sodišča X Ips 44/2015 z dne 13. 5. 2015). Ker je primarna oblika denacionalizacije vrnitev premoženja v naravi (2. člen ZDen), iz revizije ne iz sodnega spisa pa ni razvidno, da bi bila predmet obravnavnega denacionalizacijskega postopka tudi zahteva za vračilo v obliki obveznic, po presoji Vrhovnega sodišča v tem primeru ne gre za zadevo, v kateri bi bila odločitev o pravici ali obveznosti izražena v denarni vrednosti.

6. Kakšne so zahteve za to, da se določeno pravno vprašanje upošteva kot izpolnjevanje pogoja za dovoljenost revizije po določbi 2. točke drugega odstavka 83. člena ZUS-1, izhaja iz ustaljene prakse Vrhovnega sodišča (npr. sklepi X Ips 286/2008 z dne 19. 6. 2008, X Ips 592/2007 z dne 21. 5. 2009, X Ips 189/2009 z dne 4. 6. 2009, X Ips 660/2008 z dne 14. 11. 2010). Teh zahtev revizija ni izpolnila, saj v njej pomembno pravno vprašanje, ki naj bi bilo predmet presoje Vrhovnega sodišča, ni opredeljeno. Tega revidentka ni storila niti z navedbo, da naj bi po osemnajstletnem izvajanju ZDen uporaba FIP pomenila odstop od sodne prakse. Ne pojasni namreč, v čem naj bi upoštevanje bilateralne pogodbe, ki sta jo sklenili dve tuji državi, pomenilo odstop od dosedanje razlage drugega odstavka 10. člena ZDen. Drugih pomembnih pravnih vprašanj uporabe FIP v zvezi z drugim odstavkom 10. člena ZDen v reviziji ne konkretizira.

7. Ker uveljavljani pogoji za dovoljenost revizije iz drugega odstavka 83. člena ZUS-1 niso izpolnjeni, je Vrhovno sodišče revizijo zavrglo kot nedovoljeno na podlagi 89. člena ZUS-1.

ZUS-1 člen 83, 83/2, 83/2-1, 83/2-2. ZDen člen 2, 10, 10/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.